VENDIM

Nr. 336, datë 18.12.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “GREEN ENERGY” SHPK SI MJET PËR GARANTIMIN E DETYRIMIT NDAJ “BANKA AMERIKANE E INVESTIMEVE” SHA
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.12.2025, mbasi shqyrtoi relacionin me nr. 2906/4 prot., datë 16.12.2025, të Drejtorisë së Licencimit dhe Autorizimeve, “Mbi kërkesën e shoqërisë ‘GREEN ENERGY’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Green Energy” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria me shkresën nr. 2906 prot., datë 20.11.2025 dhe shkresën nr. 2906/1 prot., datë 27.11.2025, ka paraqitur kërkesën dhe dokumentacionin për marrjen e autorizimit për barrësimin e 100% të kuotave/aksioneve të saj, si mjete për garantimin e përmbushjes së detyrimit financiar ndaj Banka Amerikane e Investimeve sh.a.

2. Shqyrtimi i kërkesës dhe kërkesa për dokumentacion plotësues 
- Shoqëria “Green Energy” sh.p.k. është licencuar me vendimin e Bordit të ERE-s nr. 121, datë 9.6.2025, në veprimtarinë e prodhimit të energjisë elektrike nga centrali fotovoltaik me kapacitet 2 mw, me vendndodhje në fshatin Sheq Marinas, Njësia Administrative Topojë, Bashkia Fier, qarku Fier.

- ERE me shkresën nr. 2906/2 prot., datë 5.12.2025, i ka bërë me dije dokumentacionin e pa plotësuar/plotësuar pjesërisht në këtë aplikim.

3. Dorëzimi i dokumentacionit plotësues 
- Shoqëria në përgjigje, me shkresën nr. 2906/3 prot., datë 11.12.2025, ka përcjellë të plotë dokumentacionin e kërkuar.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Green Energy” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:

- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.

Plotësimi i kërkesave të nenit 5:
- neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- neni 5, pika 5 – shoqëria ka bërë me dije se të gjitha dokumentet dhe informacionet, në lidhje me projektin, qofshin këto tregtare apo teknike, duhet të konsiderohen konfidenciale dhe nuk duhet të bëhen me dije një pale të tretë.

5. Plotësimi i kërkesës sipas nenit 8:

- pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave;
- pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 

- germa “a” – ekstrakti historik i regjistrit tregtar.

- germa “b” – vendimi i organeve drejtuese: ka depozituar vendimin e ortakut të vetëm të shoqërisë “Green Energy” sh.p.k., datë 30.10.2025, me anë të të cilit është shprehur dakordësia/miratuar vendosja e kuotave të kësaj shoqërie, si garanci për shlyerjen e detyrimit në favor të kreditorit “Banka Amerikane e Investimeve” sh.a.;
- germa “c” – marrëveshjet përkatëse: 

- “Kontratë e kredisë bankare” nr. 6595 rep., nr. 3270 kol., datë 28.10.2025, nënshkruar midis palëve, e cila do të përdoret nga kredimarrësi për ndërtimin e impiantit gjenerues fotovoltaik me kapacitet 2 mw;
- “Kontratë e kredisë bankare” nr. 6596 rep., nr. 3271 kol., datë 28.10.2025. Qëllimi i kredisë është që fondet të depozitohen në një llogari të posaçme, të quajtur Llogaria Rezerve për Mbulimin e Borxhit (DSRA) dhe fondet e saj do të qëndrojnë të bllokuara në favor të bankës, më qëllim sigurimin e pagesave të këtyre kredive;
- pika 3 – shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Green Energy” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8 të rregullores, ku citohet se shoqëria duhet të depozitojë në ERE ekstraktin historik të regjistrit tregtar, ku të reflektohet ndryshimi vendosja e kolateralit mbi kuotat e saj, vlen të sqarojmë se shoqëria e ka një veprim tashmë të ezauruar/pasqyruar, si e tillë nuk lind e nevojshme të mbahet në konsiderate në vijim, gjithmonë në rastin e dhënies së autorizimit nga ERE.

- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s
VENDOSI:

1. Dhënien e autorizimit të ERE-s për vendosjen e kuotave të shoqërisë “Green Energy” sh.p.k. si mjet për garantimin e përmbushjes së detyrimit ndaj “Banka Amerikane e Investimeve” sh.a. (sipas kontratave të kredive me nr. 6595 rep., nr. 3270 kol., datë 28.10.2025 dhe nr. 6596 rep., nr. 3271 kol., datë 28.10.2025).

2. Dhënia e Autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Green Energy” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe. 

3. Shoqëria “Green Energy” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE, në kuadër të plotësimit të sa përcaktuar në pikat 2 dhe 3, si dhe në rast të depozitimit të dokumentacionit të ndryshëm nga ai që i ka shërbyer kësaj vendimmarrje.

5. Drejtoria e Licencimit dhe Autorizimeve të njoftojë shoqërinë “Green Energy” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

